အ.ထ.က(၁)လသာ

အမှတ်(၁)အခြေခံပညာအထက်တန်းကျောင်း၊ လသာမြို့နယ် သည် အမှတ်(၁၁၂)၊ ဗိုလ်ချုပ်အောင်ဆန်းလမ်းနှင့်ရွှေတိဂုံဘုရားလမ်းထောင့်၊ လသာမြို့နယ်၊ ရန်ကုန်တိုင်းဒေသကြီးတွင်တည်ရှိသော အစိုးရအထက်တန်းကျောင်းဖြစ်သည်။ ၁၈၇၁ ခုနှစ်က အင်္ဂလိပ်အစိုးရတို့တည်ထောင်ပေးခဲ့သော အထက်တန်းအဆင့်ပြည့်မီသည့် အစိုးရကျောင်း (၆)ကျောင်းအနက် တစ်ခုတည်းသောကျောင်းဖြစ်သည်။ ရန်ကုန်ဟိုက်စကူးကျောင်း (Rangoon High School) ဟူ၍လည်းကောင်း၊ ရန်ကုန်အစိုးရအထက်တန်းကျောင်း (Rangoon Government High School) ဟူ၍လည်းကောင်း၊ စင်ထရယ်အထက်တန်းကျောင်း (Central High School) ဟူ၍လည်းကောင်း၊ ဗဟိုစံပြအထက်တန်းကျောင်း (Central State Model High School) ဟူ၍လည်းကောင်း၊ ယခု အ.ထ.က(၁)လသာ (Basic Education High School No.(1) LATHA) ဟူ၍လည်းကောင်း အမည်(၅)မျိုးခေါ်တွင်ခဲ့သည်။ သမိုင်းကြောင်း အ.ထ.က ၁ လသာ ကျောင်းသည် အင်္ဂလိပ်အစိုးရတို့ အောက်မြန်မာပြည်ကိုသိမ်းပိုက်ပြီးချိန်တွင် မြန်မာနိုင်ငံအတွက် ပထမဦးဆုံးတည်ထောင်ဖွင့်လှစ်ပေးသော အစိုးရအထက်တန်းအဆင့်မီကျောင်းတစ်‌‌ကျောင်းဖြစ်သည်။ ၁၈၇၁ ခုနှစ်၊ မတ်လ ၃ ရက်နေ့တွင် ဤကျောင်းကို ရန်ကုန်အစိုးရအထက်တန်းကျောင်း (Yangon Government High School) အမည်ဖြင့် စတင်တည်ထောင်ခဲ့သည်။ ၁၈၇၄ ခုနှစ်၊ မတ်လ ၂ ရက်နေ့တွင် စတင်ဖွင့်လှစ်သည်။ စတင်ဖွင့်လှစ်ချိန်တွင် ကျောင်းအုပ်ကြီးအဖြစ် ပထမဦးဆုံးဆောင်ရွက်ခဲ့သည့်ပုဂ္ဂိုလ်မှာ Mr.ဂီလ်ဘတ်(Mr.Gilbert) ဖြစ်သည်။ ထို့ပြင် ရန်ကုန်ကောလိပ်ကို ၁၉၀၀ပြည့်နှစ်၌ အထက ၁ လသာတွင် ဦးစွာဖွင့်လှစ်ခဲ့သည်။ ကျောင်းစတင်ဖွင့်လှစ်ချိန်မှစ၍အချိန်အတော်အကြာထိအမျိုးသားသီးသန့်ကျောင်းဖြစ်ခဲ့သည်။ ၂၀၀၀ ပြည့်နှစ် နောက်ပိုင်းကာလမှသာ ကျောင်းသူများပါ တက်ရောက်ခွင့်ရရှိခြင်းဖြစ်သည်။ ကျောင်းဆောင်များ အရှေ့ဆောင်ပုံသဏ္ဌာန်မှာ အင်္ဂလိပ်အက္ခရာ အီး(E) ပုံဖြစ်သည်။ အနောက်ဆောင်ပုံသဏ္ဌာန်မှာ အင်္ဂလိပ်အက္ခရာ စီ(C)ပုံဖြစ်သည်။ သူငယ်တန်း(KG) မှ ဒွါဒသမတန်း(G-12) အထိ ပညာသင်ကြားနိုင်သည်။ ၂၀၂၃ ခုနှစ်၊ ဇန်နဝါရီလ (၁)ရက်တွင် ပင်မနှစ်ထပ်ဆောင်အား “သီဟဆောင်”အဖြစ်လည်းကောင်း၊ လေးထပ်ကျောင်းဆောင်အား “အဓိပတိဆောင်”အဖြစ်လည်းကောင်း အမည်သတ်မှတ်ခဲ့သည်။ ပညာသင်ကြားနေသော ကျောင်းသား၊ ကျောင်းသူ များလိမ္မာယဉ်ကျေးပြီး ဘာသာတရားကိုင်းရှိုင်းတတ်စေရန်အလို့ဌာ ကျောင်းဝန်းအတွင်း၌ပင် ကျောင်းသားဟောင်းများ၊ စေတနာရှင်အလှူရှင်များ၊ ‌ဆရာ၊ ဆရာမများမှ စုပေါင်းကာတည်ဆောက်ခဲ့သော ‌ဗဟိုစံပြဓမ္မာရုံအား ၂၀၁၃ခုနှစ်၊ မတ်လ (၃၁) ရက်နေ့တွင် အောင်မြင်စွာဖွင့်လှစ်နိုင်ခဲ့သည်။ အထက ၁ လသာ ၏ မျက်နှာစာရှိ ပင်မနှစ်ထပ်ကျောင်းဆောင်(သီဟဆောင်)အား ကျောင်းသားဟောင်းဖြစ်သူ တပ်မတော်ကာကွယ်ရေးဦးစီးချုပ် ဗိုလ်ချုပ်မှူးကြီး မင်းအောင်လှိုင် နှင့် တပ်မတော်မိသားစုဝင်များ၊ ကျောင်းသားဟောင်းများ၊ အလှူရှင်များ မှ စုပေါင်းမတည်ကာ ငွေကျပ်သိန်းလေးထောင်ခန့် အကြီးစားပြုပြင်မွမ်းမံခဲ့ပြီး ၂၀၁၅ ခုနှစ် ၊ စက်တင်ဘာလ ၄ ရက်နေ့တွင် ကျောင်းအုပ်ဆရာကြီးထံသို့ အောင်မြင်စွာလွှဲပြောင်းပေးအပ်ခဲ့သည်။ ထို့ပြင် အထက ၁ လသာ တည်ထောင်စဉ်က ဆောက်လုပ်ခဲ့ပြီး ၁၉၆၃ခုနှစ်တွင်မီးလောင်၍ပျက်စီးသွားသော နဂိုမူလကျောင်းဆောင်နေရာ၌ ကျောင်းသားဟောင်းဖြစ်သူ ဗိုလ်ချုပ်မှူးကြီးမင်းအောင်လှိုင် မှ မတည်ကာ စေတနာရှင်အလှူရှင်များ၊ ကျောင်းသားဟောင်းများမှစုပေါင်း၍ ငွေကျပ်သိန်းပေါင်းတစ်သောင်းခန့်လှူဒါန်းကာ လေးထပ်ကျောင်းဆောင်သစ်(အဓိပတိဆောင်)အားဆောက်လုပ်ပြီး ၂၀၁၇ ခုနှစ်၊ ဒီဇင်ဘာလ ၂၅ ရက်တနင်္လာနေ့တွင် ပညာရေးဝန်ကြီးဌာန၊ အခြေခံပညာဦးစီးဌာနသို့ လွှဲ​ပြောင်းပေးအပ်ခဲ့သည်။ ၁၉၆၅-၁၉၈၅ ခုနှစ် ပညာသင်နှစ် နှင့် ၁၉၈၆-၂၀၂၄ ခုနှစ် ပညာသင်နှစ်တွင်ပညာသင်ကြားခဲ့ကြသော ကျောင်းသားဟောင်းကြီးများအဖွဲ့သည် ကျောင်းတော်ကြီး၏ အစစအရာရာ လိုအပ်ချက်များအား ယခုလက်ရှိတိုင် ပြုပြင်မွမ်းမံကူညီထောက်ပံ့ပေးလျက်ရှိသည်။ ကျောင်းအုပ်ကြီးများ မစ္စတာ ဂီလ်ဘတ် (၁၈၇၁) စည်သူ ဦးချို (၁၉၅၀-၁၉၅၆) စည်သူ ဦးကောင်း (၁၉၅၆-၁၉၅၈) ဝဏ္ဏကျော်ထင် ဦးဘသန်းတင် (၁၉၅၈-၁၉၆၀) မစ္စတာလီဂွာ (၁၉၆၀-၁၉၆၁) ဒေါ်အုံးကြည် (၁၉၆၁-၁၉၆၂) C.A မစ္စတာဝေးလ် (၁၉၆၂-၁၉၆၃) ဦးဘိုးထင် (၁၉၆၃-၁၉၆၄) ဦးစံတင့် (၁၉၆၄) ဦးသောင်းထွန်း (၁၉၆၄-၁၉၆၅) ဦးတင်အေး (၁၉၆၅-၁၉၆၆) ဦးထွန်းအောင် (၁၉၆၆-၁၉၆၇) ဒေါ်လှနု (၁၉၆၇-၁၉၇၃) ဦးဘသောင်းတင် (၁၉၇၃-၁၉၈၁) ဦးအေးသိန်း (၁၉၈၁-၁၉၈၈) ဦးတင်ရွှေ (၁၉၈၈-၁၉၈၉) ဦးတိုးမောင် (၁၉၈၉-၁၉၉၀) ဦးစံရှိန် (၁၉၉၀-၁၉၉၂) ဦးတင်ထွန်း (၁၉၉၂-၂၀၀၀) ဦးအုန်းမြင့် (၂၀၀၀-၂၀၀၃) ဦးအာမြလွင် (၂၀၀၃-၂၀၀၅) ဦးစိုးမြင့် (၂၀၀၅-၂၀၁၀) ဦးစိုးမင်း (၂၀၁၀-၂၀၁၇) ဦးတင်မောင်အေး (၂၀၁၇-၂၀၂၁) ဦးခင်မောင်ဝင်း (၂၀၂၁- ၂၀၂၅) ဦးစိန်မင်း (၂၀၂၆-လက်ရှိ) ထင်ရှားသော ကျောင်းသားဟောင်းများ ဦးမင်းအောင်လှိုင် - နိုင်ငံတော်သမ္မတ၊ တပ်မတော်ကာကွယ်ရေးဦးစီးချုပ် (ငြိမ်း) ဦးအေးသာအောင် - အမျိုးသားလွှတ်တော် ဒုတိယဥက္ကဋ္ဌ (ငြိမ်း) ဒေါက်တာဘဦး - နိုင်ငံတော်သမ္မတ (ငြိမ်း) ဦးမောင်မောင်ခ - နိုင်ငံတော်ဝန်ကြီးချုပ် (ငြိမ်း) ဗိုလ်ချုပ်ကြီး စိုးဝင်း - နိုင်ငံတော်ဝန်ကြီးချုပ် (ငြိမ်း) ဦးရန်အောင် - နိုင်ငံတော်ရှေ့နေချုပ် (ငြိမ်း) ဦးမောင်မောင်ကြီး - ပြည်ထောင်စုမြန်မာနိုင်ငံရွေးချယ်ရေးအဖွဲ့ဥက္ကဋ္ဌ(ငြိမ်း) ဗိုလ်ချုပ် သန်းဖေ (ငြိမ်း) ဦးအောင်ချိန် - ရဲမင်းကြီး (ငြိမ်း) သတိုးမဟာသရေစည်သူ ဒေါက်တာဦးသိမ်းမောင် ဦးဇော်ဝင်းရှိန် - Ayeyar Hinthar Holdings Co.,Ltd ကြည်အေး - စာပေ စန္ဒရားလှထွဋ် - ဂီတ ကာတွန်းဦးစိန်ကြီး ကိုဖုန်းမော် ပန်းချီ ဦးမောင်မောင်သိုက် ကိုးကား အ.ထ.က ၁ လသာ ကျောင်းသားဟောင်းများ၏ အမှတ်တရမဂ္ဂဇင်း ၊ အ.ထ.က ၁ လသာ ကျောင်းသမိုင်း